## Turisme promociona l’oferta turística i gastronòmica de la Comunitat Valenciana en el mercat nord-americà

*** La Generalitat organitza un viatge de familiarització amb l’operador turístic nord-americà especialitzat en turisme gastronòmic Tour de Forks​​​​​​​
* El director general de Turisme ha compartit amb els agents de Tour de Forks les possibilitats de la Comunitat Valenciana com a destinació per als amants de la gastronomia**

Turisme Comunitat Valenciana, en col·laboració amb Visit València i l’associació Valencia Premium, ha organitzat un viatge de familiarització, *fam trip*, per a mostrar l’oferta turística i gastronòmica de la Comunitat Valenciana a l’operador turístic nord-americà especialitzat en turisme gastronòmic, Tour de Forks.

Este *fam trip*, que va començar este dimecres i finalitzarà el dilluns 20 de maig, permetrà donar a conéixer als participants les possibilitats gastronòmiques de la Comunitat Valenciana, tant des del punt de vista del producte (arròs, cítrics, vi, productes de la mar) com de restauració i hostaleria.

Els participants en este *fam trip* visitaran la ciutat de València per a conéixer els principals recursos turístics relacionats amb la gastronomia com el Mercat Central o l’Albufera. També està previst visitar les localitats de Carcaixent, a més de Dénia i altres zones de la Marina Alta.

Durant la seua visita, els agents de Tour de Forks participaran en diverses activitats i experiències organitzades amb motiu del València Culinary Festival que inclouen la col·laboració de coneguts xefs, restaurants i diversa oferta gastronòmica de la Comunitat Valenciana.

El director general de Turisme, José Manuel Camarero, ha participat en este *fam trip*, on ha compartit amb els agents de Tour de Forks les possibilitats de la Comunitat Valenciana com a destinació per als amants de la gastronomia.

Tour de Forks és un operador especialitzat en viatges gastronòmics per a grups reduïts de nord-americans interessats en esta mena de producte o professionals del món de la gastronomia.

José Manuel Camarero ha assenyalat que este operador turístic especialitzat “ha operat en diversos països europeus i en algunes comunitats espanyoles, i el nostre objectiu és que també ho faça a la Comunitat Valenciana, on tenim un gran potencial tant turístic com gastronòmic”.

A més, ha volgut recalcar la ferma aposta del Consell per “incrementar l’arribada de turistes americans” i en este sentit, ha avançat que “a esta actuació seguiran unes altres durant el segon semestre d’enguany amb operadors i mitjans de comunicació nord-americans, que permetran donar a conéixer la nostra oferta turística entre professionals del sector d’un país emissor amb un fort creixement i bones perspectives cap a la Comunitat Valenciana”.

**Mercat estatunidenc a la Comunitat Valenciana**

Durant 2023 van visitar la Comunitat Valenciana 144.129 estatunidencs, i este va ser el dotzé mercat emissor cap a la Comunitat Valenciana amb una quota de l’1,4 % del total de turistes i un ràpid increment des de 2021.

Respecte a l’estada i la manera de viatjar, el turista estatunidenc roman una mitjana de 8,9 dies amb un gasto de mitjana diària de 248 euros per persona. El mitjà de transport triat pel 99,1 % és l’avió i un 12,9 % viatja amb un paquet turístic organitzat.

Els principals motius de la visita són l’oci amb un 71,6 % i negocis un 10,3 %, mentres que les principals activitats triades en el 2023 són visites culturals amb un 60 %; activitats gastronòmiques amb un 75 % i el turisme urbà, al voltant d’un 90 %.

Fecha: 16/05/2024